ΟΔΗΓΙΑ ΤΟΥ ΣΥΜΒΟΥΛΙΟΥ της 4ης Φεβρουαρίου 1991 για τροποποίηση της οδηγίας 85/3/ΕΟΚ σχετικά με το βάρος, τις διαστάσεις και ορισμένα άλλα τεχνικά χαρακτηριστικά ορισμένων οδικών οχημάτων, προκειμένου να καθοριστούν ορισμένες μέγιστες επιτρεπόμενες διαστάσεις για τους οδικούς συρμούς ( 91/60/ΕΟΚ )

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,

την πρόταση της Επιτροπής ( 1 ),

τη γνώμη του Ευρωπαϊκού Κοινοβουλίου ( 2 ),

τη γνώμη της Οικονομικής και Κοινωνικής Επιτροπής ( 3 ),

Εκτιμώντας :

ότι η οδηγία 85/3/ΕΟΚ του Συμβουλίου της 19ης Δεκεμβρίου 1984 σχετικά με το βάρος, τις διαστάσεις και ορισμένα άλλα τεχνικά χαρακτηριστικά ορισμένων οδικών οχημάτων ( 4 ), όπως τροποποιήθηκε τελευταία από την οδηγία 89/461/ΕΟΚ ( 5 ), καθορίζοντας μόνο ένα μέγιστο μήκος για τους οδικούς συρμούς, ωθεί τους μεταφορείς και τους κατασκευαστές να αυξάνουν όλο και περισσότερο το μέγιστο μήκος φόρτωσης αυτών των οχημάτων -

ότι αυτή η αύξηση επιτυγχάνεται με μείωση του χώρου που διατίθεται για τον οδηγό - ότι αυτό συνεπάγεται την υποβάθμιση της άνεσης του οδηγού και της ασφάλειας -

ότι, προκειμένου να επιτευχθεί καλύτερη ισορροπία μεταξύ της ορθολογικής χρήσης των οδικών συρμών και των απαιτήσεων οδικής ασφάλειας, θα πρέπει να βελτιωθούν τα σημερινά πρότυπα καθορίζοντας ιδίως ένα μέγιστο μήκος φόρτωσης,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ : Άρθρο 1

Η οδηγία 85/3/ΕΟΚ τροποποιείται ως εξής :

1 . Προστίθεται το ακόλουθο άρθρο :

"Άρθρο 4β

Για τους σκοπούς της πρώτης παραγράφου του άρθρου 3, οι οδικοί συρμοί των οποίων το όχημα με κινητήρα έχει τεθεί σε κυκλοφορία πριν από τις 31 Δεκεμβρίου 1991 και οι οποίοι δεν ανταποκρίνονται προς τις προδιαγραφές των σημείων 1.7 και 1.8 του παραρτήματος Ι, θεωρείται, έως τις 31 Δεκεμβρίου 1998, ότι ανταποκρίνονται προς τις εν λόγω προδιαγραφές εφόσον δεν υπερβαίνουν το συνολικό μήκος των 18,00 m ."

2 . Στο παράρτημα Ι, το σημείο 1.1 αντικαθίσταται από το ακόλουθο κείμενο :

"1.1 . Μέγιστο μήκος :

- όχημα με κινητήρα 12,00 m

- ρυμουλκούμενο 12,00 m

- αρθρωτό όχημα 16,50 m

- οδικός συρμός 18,35 m

- αρθρωτό λεωφορείο 18,00 m ."

3 . Στο παράρτημα Ι προστίθενται τα ακόλουθα σημεία :

"1.7 . Μέγιστη απόσταση μετρουμένη παράλληλα προς το διαμήκη άξονα του οδικού συρμού από το απώτατο εμπρόσθιο εξωτερικό σημείο του χώρου φόρτωσης πίσω από το θάλαμο οδήγησης έως το απώτατο οπίσθιο εξωτερικό σημείο του ρυμουλκούμενου του συνδυασμού, μείον την απόσταση μεταξύ του οπισθίου άκρου του ρυμουλκού και του εμπροσθίου άκρου του ρυμουλκούμενου : 15,65 m . 1.8 . Μέγιστη απόσταση μετρουμένη παράλληλα προς το διαμήκη άξονα του οδικού συρμού από το απώτατο εμπρόσθιο εξωτερικό σημείο του χώρου φόρτωσης πίσω από το θάλαμο οδήγησης έως το απώτατο οπίσθιο σημείο του ρυμουλκούμενου του συνδυασμού : 16,00 m ."

Άρθρο 2

1 . Τα κράτη μέλη λαμβάνουν τα αναγκαία μέτρα προκειμένου να συμμορφωθούν με την παρούσα οδηγία πριν από την 1η Οκτωβρίου 1991 και ενημερώνουν αμέσως την Επιτροπή σχετικά .

2 . Όταν τα κράτη μέλη θεσπίζουν τις διατάξεις που αναφέρονται στην παράγραφο 1, οι διατάξεις αυτές περιλαμβάνουν μνεία της παρούσας οδηγίας ή συνοδεύονται από μια τέτοια μνεία κατά την επίσημη δημοσίευσή τους . Οι λεπτομέρειες οι σχετικές με τη μνεία αυτή καθορίζονται από τα κράτη μέλη .

3 . Τα κράτη μέλη κοινοποιούν στην Επιτροπή το κείμενο των διατάξεων εθνικού δικαίου που θεσπίζουν στον τομέα ο οποίος καθορίζεται από την παρούσα οδηγία . Άρθρο 3

Η παρούσα οδηγία απευθύνεται στα κράτη μέλη . Βρυξέλλες, 4 Φεβρουαρίου 1991 . Για το Συμβούλιο

Ο Πρόεδρος

J . F . POOS ( 1 ) ΕΕ αριθ . C 316 της 16 . 12 . 1989, σ. 5 και ΕΕ αριθ . C 268 της 24 . 10 . 1990, σ . 12 . ( 2 ) ΕΕ αριθ . C 149 της 18 . 6 . 1990, σ . 28 . ( 3 ) ΕΕ αριθ . C 182 της 23 . 7 . 1990, σ . 29 . ( 4 ) ΕΕ αριθ . L 2 της 3 . 1 . 1985, σ . 14 . ( 5 ) ΕΕ αριθ . L 226 της 3 . 8 . 1989, σ . 7 .